Σχολιασμός του κειμένου του **Σάββα Αγουρίδη, Η ιστορική διάσταση του Filioque**

Στο άρθρο του αυτό, ο συγγραφέας καθηγητής Σάββας Αγουρίδης επισημαίνει πολύ ενδιαφέροντα στοιχεία για τη διάσταση μεταξύ της Ανατολικής και της Δυτικής Εκκλησίας και τους λόγους που προετοίμασαν και προκάλεσαν το λεγόμενο ¨Σχίσμα των Εκκλησιών¨. Μας δίνει πληροφορίες για την ιστορική περίοδο του 9ου αι. μ. Χ. και συγκεκριμένα για τη διαμάχη που προκλήθηκε όταν ο βασιλιάς των Βουλγάρων Βόρις θέλησε να βαφτιστεί Χριστιανός. Τότε ο Πατριάρχης Φώτιος ήρθε σε ρήξη με τον Πάπα της Ρώμης Νικόλαο, εξαιτίας του ότι και οι δύο ήθελαν να ασκούν επιρροή στην περιοχή του Ανατολικού Ιλλυρικού, δηλαδή στην περιοχή που εκτείνεται μεταξύ της Αδριατικής θάλασσας, του Αιγαίου πελάγους και της Μαύρης Θάλασσας, όπου τότε κατοικούσαν κυρίως Σλάβοι. Έτσι, ο πατριάρχης Φώτιος κατηγόρησε τον Νικόλαο για διάφορα δογματικά ζητήματα στα οποία δεν ακολουθούσε την ορθή πίστη και μεταξύ αυτών ήταν και το Filioque. Με τις διαπιστώσεις αυτές, ο συγγραφέας του άρθρου καταλήγει στη θέση ότι οι ιστορικές συνθήκες έπαιξαν πολύ μεγάλο ρόλο στη διαμόρφωση εχθρικής σχέσης μεταξύ των δύο Εκκλησιών και αυτό είχε επίδραση και στο ότι οι δογματικές διαφορές, όπως το Filioque, προβλήθηκαν πολύ έντονα μέσα στους αιώνες.

Το κείμενο του καθηγητή Σ. Αγουρίδη μας δίνει πολύτιμες πληροφορίες, αλλά και μας βοηθάει να αντιμετωπίζουμε με κριτική σκέψη θέματα και ζητήματα της εκκλησιαστικής ιστορίας που έχουν άμεση σχέση και με την πολιτική και τις ιστορικές συνθήκες γενικότερα.